### 10.    Beslutning om anlægsbudget til renovering af amfi-området på [adresse]

**Åbent**

Sagsnr.: 326-2020-58754       J.nr.: 04.01.09           Dokumentnr.:
326-2020-220501

**Sagstype**

Beslutning.

**Resume og sagens baggrund**

Med henblik på at understøtte aktiviteten i den private
sektor i [adresse] besluttede Kommunalbestyrelsen den 24. juni 2020 at fremrykke
og igangsætte en række anlægsaktiviteter til udførelse i 2020.

Der blev således fremlagt forslag om at renovere amfi-området
på [adresse]. Kommunalbestyrelsen besluttede, at der skulle arbejdes videre
med forslaget. Der lægges derfor op til, at der gives en anlægsbevilling til
udførelse af opgaven.

Renovering af amfi-området vil have et samlet budget på 1,2
mio. kr.

**Indstillinger**

Direktøren indstiller, at der afsættes og frigives et
anlægsbudget på i alt 1,2 mio. kr. til projektet finansieret af kassen.

**Behandling**

Økonomiudvalget, Kommunalbestyrelsen.

**Sagsfremstilling**

I forbindelse med ”Corona-krisen” er der opstået behov for
at understøtte aktiviteterne i den private sektor og dermed modvirke de
eventuelle økonomiske udfordringer, som kan være en følge af krisen.

På den baggrund har Kommunalbestyrelsen besluttet at afsætte
et budget til renovering af amfi-området på [adresse].

Projektet har ikke været planlagt i forbindelse med
budgetaftalen for 2020-2023. Finansieringen af projektet skal derfor ske via de
likvide aktiver.

I forbindelse med blandt andet KAT’s brug af området, har
der i længere tid været ønske om en renovering af amfiteatret. Renoveringen
udføres i dialog med KAT. En renovering forventes at indeholde nye
trinforkanter på det slidte amfiteater, tilføjelse af tekniske installationer,
bedre tilkørselsforhold, mobilt afspærringshegn, renovering af beplantning
omkring amfiteatret samt renovering af stierne ned til amfiteatret.

Desuden indeholdes tryghedsskabende lys lang stien fra
[adresse], samt fra den eksisterende belyste nord-sydgående sti til teatret.
Dermed vil der blive belysning på hovedstrækningerne på [adresse]. På stierne
forsøges anvendt en asfalt med grusfarvede sten i toplaget, det gør stierne
mere skridsikre i det bakkede terræn, og det kommer nærmere det udtryk, som de
oprindelige grusstier har haft i parken.

Anlægsarbejdet forventes påbegyndt august 2020 og afsluttet
december 2020.

Der tages forbehold for at delelementer skal afklares i
forhold til fredningen på området, og at der således kan være elementer, der
ikke kan indeholdes i et anlægsprojekt i 2020.

**Økonomiske konsekvenser**

Der afsættes et anlægsbudget på i alt 1,2 mio. kr. til
projektet finansieret af kassen.

Der forventes en afledt drift til ny belysning på i alt
4.000 kr. årligt fra 2021.

[adresse] bemærkninger er indarbejdet i sagen.

**Økonomiudvalgets møde den 19.
august 2020:**

Anbefales.